钦定古今图书集成/方舆汇编/职方典/第1219卷 > 《禹贡》荆州之域周三苗地成王封鬻熊曾孙熊
## 钦定古今图书集成/方舆汇编/职方典/第1219卷 > 《禹贡》荆州之域周三苗地成王封鬻熊曾孙熊

绎于荆，为楚子。楚文王伐罗国，自枝江徙之湘阴，今平江地。春秋属黔中地。显王之衰，楚南并蛮，遂有苍梧、洞庭。战国秦伐楚，㧞黔中，今澧州、石门、慈利地。秦属长沙郡，为下隽、罗县地。三国属吴，仍隶长沙。鲁肃屯兵为重镇。晋太康初，析长沙下隽地置巴陵县，寻改为建昌郡，后复省入长沙。宋元嘉间，省建昌，即以巴陵为郡，兼置湘州。齐永明二年，封萧子纶为巴陵王，改郡为国。梁初，为巴陵郡，兼置巴州，后析置罗州，寻罢。隋开皇中，罢郡，更巴州曰岳州。大业初，更为罗州，寻置玉州，后复更为巴陵县。唐初，更置巴州。武德四年，萧铣更置巴陵郡。六年，又更为岳州，属江南西道。天宝初，复郡名。乾元初，仍为州。宋为州。宋治平间，更置为军，领巴陵、临湘、平江、华容、沅江。元丰中，并以鄂之通城来属，隶荆湖北路。宣和初，为岳阳军。绍兴改为纯州，后以沅江、隔湖割隶鼎。〈即“常德。” 〉通城复还鄂。“元初置岳州路总管府，属湖广行中书省。明洪武二年，更路为府。已，降为州，寻复。九年，又改为岳州，省巴陵。十四年，复为岳州府，置巴陵。二十九年，割常德所领澧州、石门、慈利、安乡县来属，隶湖广承宣布政使司。”

皇清因之。康熙三年，分隶湖广湖南承宣布政使司。

领州一县七

巴陵县

唐虞《禹贡》“导江至于东陵” ，即此。周为荆楚地。秦下隽，属长沙郡。汉下隽，三国巴陵县属吴。鲁肃屯兵筑巴丘城。晋隶建昌郡，陶侃镇此，后省入长沙，为巴陵县。南北朝宋巴陵郡隶湘州。梁巴州、隋罗州，后省入巴陵郡。唐巴陵郡，宋、元俱因之。明洪武九年，省巴陵，十四年复置县。

皇清因之，编户三十四里。

临湘县

唐虞荆州之域。《禹贡》“导江至于东陵” ，即此。周属楚地。秦长沙郡地。汉下隽，属长沙郡。三国属吴巴陵县地。晋南北朝俱因之。隋属岳州。唐因之。五代后唐清泰二年，始置王朝场。宋淳化二年，升为王朝县。至道初，改临湘，以其地滨三湘浦，故名。元因之，隶岳州府。

皇清因之，编户十里。

华容县

周古云梦地。秦置容城，许迁之名华容县，属南郡。汉因之。吴孱陵县地。晋南安县。隋开皇中，改华容县，属岳州。唐改容城，寻复华容。宋、元、明俱因之，隶岳州府。

皇清因之，编户六里。

平江县

春秋罗国所迁地。秦罗县，隶长沙郡。汉因之。三国改汉昌县，寻改吴昌。晋隶长沙郡，随省吴昌入罗县。唐省罗川入湘阴，寻分置昌江县。五代改为平江县。宋因之。元升为平江州。明复为县，隶岳州府。

皇清因之，编户三十二里。

澧州

周为楚地。秦属黔中郡。吴属天门郡。晋置南平郡，又析置义阳郡。南北朝齐为天门、南平、义阳三郡地。隋罢郡，置松州，寻改为澧州，治澧阳县。大业中，改为澧阳郡。唐复为澧州。属山南道。天宝初，改澧阳郡，后复为澧州。宋属荆湖北路。元升为澧州路。明改路为府，复改为州，隶常德府，复改隶岳州府，领安乡、石门、慈利。

皇清因之，编户三十八里。领县三：

石门县

虞黔中地。汉为零阳县。三国置天门郡，治零阳。晋因之。南北朝陈为石门郡。隋罢郡为县。唐、宋、元俱因之。明洪武时，隶岳州。

慈利县

唐虞本崇山地，放驩兜于崇山，即此。秦慈姑地，隶黔中。西汉为零阳克县。三国析置溇中县。晋临澧。南北朝置北衡州。隋更为崇州，置崇义县，又更慈利。唐省崇义入慈利。宋因之。元升为州。明复降为县，隶岳州府。

皇清因之，编户一十八里。

安乡县

秦南郡地。汉孱陵县，属武陵郡。东汉析置作唐县。三国析置安南县。晋置南平郡治南北朝置安乡县，隶义阳郡。隋析为孱陵县。唐省入安乡。宋、元、明俱因之，隶岳州府。

皇清因之，编户一十一里。

永定卫

明洪武二年己酉，于永顺宣慰司境内，置羊山卫，在今治西八十里，设棑栅城，简沔阳、黄州、襄阳、安陆兵共为戍守。后以此地险远，运饷维艰，召指挥黄常至南都，亲讯而然之，遂迁今地，改卫名“大庸。” 至四年，常德卫指挥张胜筑城。三十一年，更名永定。领左、右、中、前、后及大庸守御六千户所，并黑松、后坪、金藏、桑溪、龙光、茅冈六隘。

皇清顺治六年，始入版图，卫仍其旧，官改其新。明季

原于偏沅设抚，驻沅州。嗣后移镇长沙，统湖南之七府二州卫咸隶之，但钱粮起解，不赴湖南布政司，总归湖广都使司。旧隶分守上荆南道。康熙六年裁道员，以荆南道改为“岳常道” ，兼辖两府卫，仍隶焉。

九谿卫

九谿，古溹口市也。在慈利县西北九十里二十二都。明洪武中，命东川侯等讨夏得忠，立栅守御。其地扼要，为诸谿所汇，堪控制苗蛮。后因遍设卫所，遂于兹置卫，名“九谿卫” 焉。至庚子，指挥吕成、韩忠始建卫城。城内官置指挥、千百户世职，提防军置四所，军卒轮流把守，官有俸，军有粮。一出本卫屯堡，自征自食；一出外属州邑，分解协济。以岳州府粮厅加授边粮通判，文官一员，绥边清粮，春秋支给官军。又设九永守备一员，坐镇九谿永定，整饬施、归，四时操阅军士外，有安福、添平、麻寮三所，二十隘口把守，以防容美、桑植土司。其三所各隘及桑植司俱属九谿提调节制，兼设经历司一员，经历事务。

皇清鼎定，裁昔九永守备，今设协镇一员、中军守备。

一员，两千四把，统领官兵，驻防卫城。裁昔边粮通判、指挥、千百户、经历等官，今设掌印守备，专理屯政。至所隘土司节制仍前。